OpenLLM-France/wikimedia huggingface dataset:
# Tihama del Iemen

La Tihama del Iemen (Tihamat al-Yaman) és una regió natural de la costa occidental del Iemen. Són les terres baixes entre la mar Roja i les muntanyes de l'interior que arriben fins a tres mil metres d'altura. El nom s'aplica de fet a les terres baixes entre Jazan (Jizan o Jezan) i la zona del Bab al-Màndeb. Fins i tot hi ha geògrafs que la fan continuar per la costa sud del Iemen cap a l'est.

## Vegeu també

* Tihama

## Referències

* Enciclopèdia de l'Islam, X, 516
# Anna Gas i Serra

Anna Gas i Serra (Barcelona, 18 d'octubre de 1996) és una poeta catalana.

## Trajectòria

Gas va començar escrivint contes a l'adolescència tardana, amb els quals va rebre, entre 2013 i 2015, alguns premis literaris locals per a obra inèdita, fins que el 2017 va ser mereixedora del 18è Premi Joan Duch de Poesia per a joves escriptors, amb què va publicar el primer volum de poemes, Crossa d'aigua (Editorial Fonoll). Ha estat inclosa en diverses antologies i els seus poemes han estat traduïts al castellà i a l'italià. Ha compaginat els estudis amb feines variades: bibliotecària, arxivera o repartidora de menjar a domicili. Ha cursat el grau d'Estudis Literaris a la Universitat de Barcelona i el de Psicologia.
El 2019 publicà Llengua d'àntrax, en què la poètica de Gas «es construeix a partir de la paradoxa que es basa en la ressignificació de la mirada i la dissolució del cos foradat i sense òrgans, com ja anunciaven Deleuze i Guattari: el llenguatge com a centralitat reflexiva i metalingüística, i l'altre com a amenaça i condició de possibilitat». Per aquest poemari va ser guardonada amb el premi Premi Cavall Verd de poesia el 2020.
El 2020 va guanyar el premi Mercè Rodoreda de contes i narracions amb el recull El pèndol.

## Obra publicada

* Crossa d'aigua. Juneda: Editorial Fonoll, 2017. ISBN 978-84-946447-5-7.
* Llengua d'àntrax. La Pobla de Farnals. Edicions del Buc, 2019.
* El pèndol. Barcelona: Proa, 2021

## Premis

* 2014 - Premi juvenil La Llopa dels Jocs Florals de Calella pel poema Abans de perir
* 2017 - Premi Joan Duch de poesia per a joves escriptors per Crossa d'aigua
* 2020 - Premi Premi Josep Maria Llompart de poesia Cavall Verd per Llengua d'àntrax
* 2020 - Premi Mercè Rodoreda de contes i narracions per El pèndol

## Referències

* ↑ «Anna Gas i Serra». Poeteca. [Consulta: 2 abril 2020].
* ↑ «Edicions del Buc». [Consulta: 2 abril 2020].
* ↑ Guasch, Pol. «La llengua emmetzinada». Núvol, 27-03-2020. [Consulta: 2 abril 2020].
* ↑ «Anna Gas i Margarida Castells, guardonades amb els XXXVII Premis Cavall Verd». dBalears, 27-03-2020. Arxivat de l'original el 2020-03-28. [Consulta: 2 abril 2020].
* 1 2 «Víctor Garcia Tur guanya el Sant Jordi, Miquel Desclot el Carles Riba i Anna Gas el Mercè Rodoreda». Vilaweb, 15-12-2020 [Consulta: 15 desembre 2020].
# Bist

* Per a altres significats, vegeu «Barcelona Institute of Science and Technology».
El Bist (Bisten, en francès; Bist en alemany) és un riu que passa pel departament de la Mosel·la (França) i pel Saarland (Alemanya).
La seva longitud és de 26,3 km, incloent 15,8 km a França. Neix en un lloc anomenat Schlangen Fled, a 282 m sobre el nivell del mar.
Travessa els municipis francesos de Bisten-en-Lorraine, Varsberg, Ham-sous-Varsberg i Creutzwald, on es va crear un llac al 1967. Després travessa la frontera franco-alemanya i passa pels municipis alemanys d'Überherrn i Wadgassen, on desemboca a la riba esquerra del Saar.

## Referències

* ↑ - Bisten
# Kelly Rohrbach

Kelly Rohrbach (Nova York, 21 de gener de 1990) és una model i actriu estatunidenca coneguda com a model de Sports Illustrated i el seu paper com C. J. Parker a la pel·lícula Baywatch.

## Biografia

Kelly Rohrbach va néixer a Nova York i es va criar a Greenwich, Connecticut. És la filla d'Anne Wholey i Clay Rohrbach, un financer d'ascendència suïssa. Va assistir a l'Acadèmia de Greenwich. Va jugar al golf per Greenwich i va obtenir una beca esportiva a la Universitat de Georgetown per jugar al golf per Georgetown Hoyas. Es va graduar de Georgetown el 2012 amb un títol de teatre i es va inscriure a l'Acadèmia de Música i Art Dramàtic de Londres per continuar actuant. Va tenir petits papers a les sèries de televisió Two and a Half Men, The New Normal, Rizzoli & Isles, Broad City i Rush. Després de treballar a Hollywood durant dos anys, Rohrbach va començar a fer de model. Va aparèixer en la campanya de màrqueting de vacances de 2014 de Gap Inc. i per al denim d'Old Navy l'any 2015. Va aparèixer en l'edició de Sports Illustrated Swimsuit Issue de 2015, i va ser nomenada la seva "Rookie de l'Any". Va interpretar C. J. Parker en el llargmetratge Baywatch de 2017, basada en la sèrie de televisió 1989-2001 amb el mateix nom.

## Referències

* ↑ «Kelly Rohrbach, una nova model en la vida de Leonardo DiCaprio». Ara.cat.
* ↑ «Why is Baywatch star Kelly Rohrbach playing golf in Scotland?». Mail Online.
* ↑ Bhattacharji, Alex «Kelly Rohrbach: 'I don't feel any shyness - it's the California girl in me'». gq-magazine.
* ↑ «Wholey's granddaughter in running for SI's swimsuit 'Rookie of the Year'» (en anglès). Pittsburgh Post-Gazette.
* ↑ Lawson, Richard «Leonardo DiCaprio’s Girlfriend Is Basically Perfect» (en anglès). HWD.
* 1 2 «5 Things You Need to Know About Kelly Rohrbach» (en anglès). PEOPLE.com.
* ↑ «Model Minute: Kelly Rohrbach Talks Social Media» (en anglès). Harper's BAZAAR, 20-02-2015.
* ↑ «Rookie Kelly Rohrbach goes to 'couples therapy' for Old Navy» (en anglès). SI.com.
* ↑ «Kelly Rohrbach Wins 2015 SI Swimsuit Rookie of the Year Award» (en anglès). SI.com.
* ↑ «'Baywatch' movie casts model Kelly Rohrbach in Pamela Anderson's iconic role» (en anglès). EW.com.

## Enllaços externs

* Kelly Rohrbach Arxivat 2017-05-23 a Wayback Machine. a guhoyas.com
* Kelly Rohrbach a Models.com
* Kelly Rohrbach a Sports Illustrated Swimsuit Issue
# Constant de Heath-Brown-Moroz

En matemàtiques, la constant de Heath-Brown-Moroz, anotada C, és una constant definida com:
    $C=\prod _{p}\left(1-{\frac {1}{p}}\right)^{7}\left(1+{\frac {7p+1}{p^{2}}}\right)$
on els valors de p són nombres primers. Rep aquest nom en honor dels matemàtics Roger Heath-Brown i Boris Moroz. El valor de la constant és:
    $C\approx 0,0013176411548531$
Aquesta constant forma part d'una estimació asimptòtica per la distribució de punts racionals (els punts d'una funció en què imatge i antiimatge és un nombre racional) d'una alçada delimitada per la superfície cúbica X$_0$$^3$=X$_1$X₂X₃.
Sigui H un nombre real positiu i N(H) el nombre de solucions de a l'equació X$_0$$^3$=X$_1$X₂X₃ amb tots els X$_i$ enters positius menors o iguals a H i primers entre si (amb mcd igual a 1). Llavors:
    $N(H)=C\cdot {\frac {H(\log H)^{6}}{4\times 6!}}+O(H(\log H)^{5}).$

## Referències

* ↑ D. R. Heath-Brown; B.Z. Moroz «The density of rational points on the cubic surface X$_0$$^3$=X$_1$X₂X₃». Mathematical Proceedings of the Cambridge Philosophical Society, 125, 3, 1999, pàg. 385–395. DOI: 10.1017/S0305004198003089.
* ↑ https://oeis.org/A118228
# Comancheïta

La comancheïta és un mineral de la classe dels halurs. Rep el seu nom dels indis comanches, els primers miners dels jaciments de mercuri en el qual es troba aquest mineral.

## Característiques

La comancheïta és un halur de fórmula química Hg$_{55}$$^{2+}$N$_{24}$$^{3-}$(NH₂,OH)₄(Cl,Br)$_{34}$. Cristal·litza en el sistema ortoròmbic, normalment de manera massiva. Rarament es troba formant cristalls aciculars allaragts en forma d'esprais. La seva duresa a l'escala de Mohs és 2.
Segons la classificació de Nickel-Strunz, la comancheïta pertany a «03.DD: Oxihalurs, hidroxihalurs i halurs amb doble enllaç, amb Hg» juntament amb els següents minerals: eglestonita, kadyrelita, poyarkovita, hanawaltita, terlinguaïta, pinchita, gianellaïta, mosesita, kleinita, tedhadleyita, vasilyevita, aurivilliusita, terlinguacreekita i kelyanita.

## Formació i jaciments

És un mineral secundari en dipòsits de mercuri oxidats. Sol trobar-se associada a altres minerals com: calcita, goethita, hematites o quars. Va ser descoberta l'any 1981 a la mina Mariposa, al districte de Terlingua (Texas, Estats Units). També se n'ha trobat a Mörsfeld (Kirchheimbolanden, Alemanya).

## Referències

* ↑ «Comancheite» (en anglès). Mindat. [Consulta: 22 novembre 2015].
# Tommaso Berti

Tommaso Berti fou un tenor italià que va crear tres rols per a òperes de Gioachino Rossini: Ermanno a L'equivoco stravagante (Bolonya, 1811), Conte Alberto a L'occasione fa il ladro (Venècia, 1812) i Florville a La scala di seta (Venècia, 1812).

## Referències

* ↑ Franklin Mesa. Opera: An Encyclopedia of World Premieres and Significant Performances, Singers, Composers, Librettists, Arias and Conductors, 1597-2000. McFarland, 22 de gener de 2007, p. 311. ISBN 978-1-4766-0537-1.
# Tihama de l'Asir

Tihama de l'Asir (Tihamat al-Asir) fou el nom donat a partir del segle xix a la part central de la Tihama, regió de l'Aràbia Saudita. D'aquest nom va derivar l'abreujat d'Asir (vegeu regió d'Asir). Antigament la Tihama es dividia en Tihama de l'Hedjaz i Tihama del Iemen, però al segle xix la primera es va subdividir a efectes geogràfics.
La Tihama de l'Asir, antigament anomenada com a Mikhlaf o Mikhlaf al-Sulaymani, estava dividida políticament i de fet en dos subregions:
* Asir al-Sarat (Asir dels Sarat) conegut també com a Alt Asir (Abha)
* Baix Asir (Abu Arish)
# Nordheim

    Per altres poblacions del maieix nom vegeu Nordheim (desambiguació)
Nordheim (en alsacià Nààrde) és un municipi francès, situat a la regió del Gran Est, al departament del Baix Rin. L'any 1999 tenia 732 habitants.
Forma part del cantó de Molsheim, del districte de Molsheim i de la Comunitat de comunes de la Mossig i del Vignoble.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 505 | 515 | 530 | 621 | 637 | 732 |

## Administració

Llista d'alcaldes :
| Període | Identitat | Partit |
| 2001- | Maurice Heydmann | |
# Bengt Gingsjö

Bengt Gingsjö (Göteborg, 15 d'abril de 1952 - 14 de setembre de 2022) és un nedador suec, ja retirat, especialista en estil lliure, que va competir durant la dècada de 1970.
El 1972 va prendre part en els Jocs Olímpics d'Estiu de Múnic, on va disputar quatre proves del programa de natació. Fou quart en els 1.500 metres lliures i 4x200 metres lliures i sisè en els 400 metres lliures i els 400 metres estils. Quatre anys més tard, als Jocs de Mont-real va disputar tres proves del programa de natació. Destaca una setena posició en els 4x200 metres lliures, mentre en les altres proves quedà eliminat en sèries.
En el seu palmarès destaquen una medalla de bronze en els 400 metres lliures al Campionat del Món de natació de 1973 i una medalla de plata i una de bronze al Campionat d'Europa de natació de 1974. Durant la seva carrera va establir diversos rècords d'Europa en els 400, 800 i 1.500 metres lliures.

## Referències

* 1 2 3 «Olympedia – Bengt Gingsjö». [Consulta: 16 juliol 2021].
* ↑ «Bengt Gingsjö - Sveriges Olympiska Kommitté» (en suec). [Consulta: 16 juliol 2021].
# Constant de Gompertz

En matemàtiques, la constant de Gompertz o constant d'Euler-Gompertz, denotada per $G$, és una constant matemàtica que apareix en avaluacions integrals i com a valor de funcions especials. Porta el nom del matemàtic anglès Benjamin Gompertz.
El valor numèric de $G$ és de:
    $G=0.596347362323194074341078499369279376074\dots \qquad$(successió A073003 a l'OEIS)
A més, pot ser definida per la fracció contínua:
    $G={\cfrac {1}{2-{\cfrac {1}{4-{\cfrac {4}{6-{\cfrac {9}{8-{\cfrac {16}{10-{\cfrac {25}{12-{\cfrac {36}{14-{\cfrac {49}{16-\ddots }}}}}}}}}}}}}}}},$
o, alternativament, per:
    $G={\cfrac {1}{1+{\cfrac {1}{1+{\cfrac {1}{1+{\cfrac {2}{1+{\cfrac {2}{1+{\cfrac {3}{1+{\cfrac {3}{1+4{\cfrac {1}{1+\ddots }}}}}}}}}}}}}}}}.$
L'aparició més freqüent de $G$ és com a resultat de les següents integrals:
    $G=\int _{0}^{\infty }\ln(1+x)e^{-x}dx=\int _{0}^{\infty }{\frac {e^{-x}}{1+x}}dx=\int _{0}^{1}{\frac {1}{1-\log(x)}}dx.$
Quan estudiava sèries infinites divergents, Euler es va trobar $G$ a través de les representacions integrals mencionades. L'enginyer químic francès François Le Lionnais va anomenar $G$ constant de Gompertz pel seu paper en la funció de Gompertz.

## Identitats en què apareix la constant de Gompertz

La constant $G$ pot ser expressada per l'exponencial integral com:
    $G=-e{\textrm {Ei}}(-1).$
Aplicant l'expansió en sèrie de Taylor de ${\textrm {Ei}}$ es té que:
    $G=-e\left(\gamma +\sum _{n=1}^{\infty }{\frac {(-1)^{n}}{n\cdot n!}}\right).$
La constant de Gompertz està relacionada amb els coeficients de Gregory a través de la fórmula de I. Mező de 2013:
    $G=\sum _{n=0}^{\infty }{\frac {\ln(n+1)}{n!}}-\sum _{n=0}^{\infty }C_{n+1}\{e\cdot n!\}-{\frac {1}{2}}.$

## Enllaços externs

* Constant de Gompertz a Wolfram MathWorld

## Referències

* ↑ Steven R., Finch. Mathematical Constants. Cambridge University Press, 2003, p. 425–426..
* ↑ Mező, István «Gompertz constant, Gregory coefficients and a series of the logarithm function». Journal of Analysis and Number Theory, 7, 2013, pàg. 1–4.
# Chanodichthys flavipinnis

Chanodichthys flavipinnis és una espècie de peix cipriniforme de la família dels ciprínids que es troba al Vietnam.

## Referències

* ↑ FishBase (anglès)

## Bibliografia

* Doi, A., 1997. A review of taxonomic studies of cypriniform fishes in Southeast Asia. Jap. J. Ichthyol. 44(1):1-33.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* McAllister, D. E. A working list of fishes of the world (en anglès). Museu Nacional de Ciències Naturals, 1987.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Tihert

Tihert és el nom dels següents llocs:
* Província de Tiaret o Tihert
* Tiaret o Tihert, capital provincial
# Miguel Ángel Nieto

«Miguel Ángel Nieto» té aquests significats:
* Miguel Ángel Nieto de la Calle (San Sebastián de los Reyes, 1986) futbolista espanyol
* Miguel Ángel Nieto Ventura (Madrid, 1947 - Barcelona, 1995) guionista de còmics espanyol
* Miguel Ángel Nieto González (Madrid, 1943), periodista espanyol.
# Julio César Enciso

Julio César Enciso (5 d'agost de 1974) és un exfutbolista paraguaià.

## Selecció del Paraguai

Va formar part de l'equip paraguaià a la Copa del Món de 1998 i a la Copa Amèrica de 1995, 1999 i 2001.

## Referències

* ↑ rsssf: Copa América 1995
* ↑ rsssf: Copa América 1999 Arxivat 9-7-2015 a Wayback Machine.
* ↑ rsssf: Copa América 2001 Arxivat 19-10-2013 a Wayback Machine.
* ↑ «Paraguay's World Cup squad 1998». planetworldcup.com. [Consulta: 16 desembre 2017].
* ↑ Julio César Enciso a National-Football-Teams.com (anglès)
# Ray Gillon

Ray Gillon (Chiswick, West London, Anglaterra, Regne Unit) és un enginyer de so britànic establert a Espanya. Ha estat guanyador d'un Goya al millor so. Interessat pel so, va estudiar electrònica i enginyeria electrònica a Kingston. És conegut perquè parla 18 idiomes, d'ells vuit de manera fluent (anglès, llatí, francès, alemany, castellà, suec, italià) i 10 en mode conversacional (portuguès, tai, turc, rus, polonès, neerlandès, danès, noruec, búlgar i xinès mandarí) i ha posat la seva veu en algunes pel·lícules d'animació.
També ha treballat com a enginyer de so al cinema des de 1985 quan participà a Water de Dick Clement, i després a Espanya a El caballero del dragón i El amor brujo (1986). El 1995 va guanyar el Goya al millor so pel seu treball a El día de la bestia i fou nominat dos cops més, el 1996 pel seu treball a Libertarias i El perro del hortelano i el 2000 per Plenilunio.

## Filmografia

* 2001 El viaje de Carol
* 2001: Visionarios
* 2001: El espinazo del diablo
* 1999 Plenilunio
* 1999: Muertos de risa
* 1997: Perdita Durango
* 1996: Libertarias
* 1996: El perro del hortelano
* 1996: Perdona bonita, pero Lucas me quería a mí
* 1996: Bwana
* 1996: Tu nombre envenena mis sueños
* 1995: El día de la bestia
* 1991: El invierno en Lisboa
* 1990: Despertaferro
* 1989: ¡Átame!
* 1988: Dilluns tempestuós
* 1987: Angoixa
* 1986: Pirates
* 1985 Water
* 1985: El caballero del dragón
* 1985: El amor brujo (1986).

## Publicacions

* El sonido en el cine español actual A: Academia: Revista del Cine Español, ISSN 2174-0097, Nº. 31, 2002, págs. 90-93

## Referències

* ↑ AES STUDENT BLOG 130th Recording Competition Judge: Ray Gillon
* ↑ The cult of the hyperpolyglot, BBC, 21 de febrer de 2012
* ↑ Ray Gillon al web de la BFI
* ↑ El día de la bestia al web dels Premis Goya
# Cirra

Cirra (en grec, Κίρρα) és un poble de Grècia que pertany a la perifèria de la Grècia Central, a la unitat perifèrica de Fòcida i al municipi de Delfos. És a l'est del port d'Itea. L'any 2011 tenia 1.385 habitants.
En l'antiguitat, Cirra tingué molta importància per la seua condició de port de Delfos, seu del famós oracle que duu el seu nom.

## Història

Pausànias, que diu que Crissa era l'antic nom de Cirra, afirma que era el port de Delfos, i a la seua vora desembocava el riu Pleistos (anomenat Xeropòtam en l'actualitat); prop d'ella hi havia un hipòdrom on es feien proves d'equitació dels Jocs Pítics; la seua plana manca d'arbrat i, per motius que no coneixia, no en plantaven. A més, Pausànias destaca que hi havia un temple dedicat a Apol·lo, Àrtemis i Leto, amb imatges seues, i una altra imatge més petita d'Adrastea.
L'any 595 aC, per impietat contra el déu Apol·lo, els anfictions declararen la guerra contra Cirra, amb un exèrcit que actuava sota el comandament de Clístenes, tirà de Sició i amb Soló d'Atenes com a conseller. Després de consultar l'oracle, Soló aconsellà consagrar a Apol·lo el camp de Cirra. Més tard, Cirra fou assetjada i Soló aconsellà desviar al llit del riu Pleistos i després n'enverinà les aigües amb arrels d'el·lèbor. Els sentinelles de Cirra, a causa dels símptomes que els va produir, abandonaren el seu lloc i així els anfictions s'apoderaren de la ciutat.
Estrabó, tanmateix, distingeix les ciutats de Cirra i de Crissa. Situa Cirra al costat de la mar, al peu de la muntanya Cirfis. Hi havia una distància de vuitanta estadis entre Cirra i Delfos, segons Estrabó, o de seixanta segons Pausànias. Era enfront de Sició i contigua a Crissa. Ambdues ciutats estaven destruïdes en temps d'Estrabó, i comenta que la primera va ser destruïda abans, pels crissos, mentre que Crissa fou destruïda per Euríloc el Tessali durant la que anomena Guerra de Crissa, que seria la mateixa que relata Pausànias contra Cirra.

## Referències

* ↑ Estrabó, Geografia, llibres VIII-X, p. 311, nota 421 de Juan José Torres Esbarranch, Madrid: Gredos (2001), ISBN 84-249-2298-0
* ↑ Pausànias X,1,2; X,8,8; X,37,5.
* ↑ Pausànias X,37,8.
* ↑ Pausànias X,37,5-7.
* ↑ Pausànias X,37,4.
* ↑ Estrabó, IX,3,1; IX,3,3; IX,3,4.

## Enllaços externs

* Pàgina del Ministeri de Cultura de Grècia: Cirra (en grec).
# Thrichomys laurentius

Thrichomys laurentius és una espècie de mamífer rosegador de la família de les rates espinoses. És endèmic del nord-est del Brasil. T. laurentius i altres espècies del seu gènere són un hoste natural de Trypanosoma cruzi, el paràsit causant de la malaltia de Chagas, i de les leishmànies, agents de la leishmaniosi, per la qual cosa han sigut objecte d'investigacions epidemiològiques. És present als biomes de caatinga.

## Referències

* ↑ «Embryonic and fetal development of Punaré - Thrichomys laurentius (Rodentia, Echimyidae)» (en anglès). FAPESP.
* ↑ Rodrigues Roque, A. L. et al «Thrichomys laurentius (Rodentia; Echimyidae) as a Putative Reservoir of Leishmania infantum and L. braziliensis: Patterns of Experimental Infection» (en anglès). PLoS Negl Trop Dis, 4, 2, pàg. e589.
# Trenta-tres déus

L'expressió Trenta-tres déus fa referència a un panteó de deïtats hindús, algunes de les quals tenen origen vèdic i altres han estat desenvolupades amb posterioritat. En general, inclou un conjunt de 31 deïtats que consta de 12 Adityes, 11 Rudres i 8 Vasus, la identitat de les altres dues deïtats que completen els 33 varia, encara que els seus papers són generalment el d'una deïtat creadora, que presideix la procreació i és la protectora de la vida i la 33a és un governant suprem totpoderós.
Les 31 deïtats són les següents:
* Dotze Aditiàs (deïtats personificades) - Mitra, Aryaman, Bhaga, Varuna, Dakxa, Ansa, Tuastri, Puixan, Surya, Savitr, Xacra, Vixnu. Aquesta llista variarà de vegades en detalls.
* Onze Rudres, que consisteixen en:
** -Cinc abstraccions Ananda "felicitat", Vijñāna "coneixement", Manas "pensament", Prana "alè" o "vida" Vac "discurs",
** Cinc noms de Xiva - Iixana "governant", Tatpuruṣa "aquesta persona", Aghora "no terrible", Vamadeva "déu agradable, "Sadyojáta" nascut al mateix temps "
** Atman "jo"
* Vuit Vasus (deïtats d'elements materials) - Pritiví "Terra", Agni "Foc", Antarikṣa "Atmofera", Vaiú "Vent", Diaus Pitar "Cel", Surya "Sol", Naksatra "Estels", Soma "Lluna"
Altres fonts similars als Vedes són els dos Aixvins (o Nasatyas), dues deïtats solars.
* Indra també anomenat Xacra, senyor dels déus, és el primer dels 33 seguit d'Agni
* Praiàpati "Senyor de les criatures", una deïtat creadora.
El títol genèric, però no pas els noms particulars de les deïtats, va ser pres de fonts budistes com un nom per al cel "dels trenta-tres déus" (Trāyastriṃśa).
# Apuntador

«Apuntador» té aquests significats:
* Teatre: un apuntador és la persona que ajuda els actors amb les seves frases en un escenari.
* Informàtica: l'apuntador també s'anomena punter i és una variable manipulable la qual fa referència a una regió de la memòria.
Viccionari
# Blanques paral·leles baixistes

Línies blanques paral·leles baixistes (en anglès: Bearish Side-by-Side White Lines) és un patró d'espelmes japoneses que indica continuïtat de la tendència baixista.

## Criteri de reconeixement

* La tendència prèvia és baixista
* Es forma una primera espelma negra
* El següent dia s'obre amb gap baixista
* Però es forma una espelma blanca
* El darrer dia s'obre a la baixa obrint al mateix preu que l'anterior (o inclús menys), però finalment es torna a tancar a l'alça (espelma blanca) tancant al mateix preu que l'anterior (igual cos), havent format un nou low

## Explicació

Línies blanques paral·leles baixistes és un patró que apareix enmig d'una tendència baixista. L'aparició del gap baixista sembla confirmar-ho, però l'espelma blanca el posa en dubte. El següent dia s'obre a la baixa, al mateix preu que l'anterior o inclús per dessota, però novament els preus tornen a pujar, tancant al mateix preu que l'anterior, tot i haver formant un nou mínim. Aquesta tercera espelma blanca és un mostra més que malgrat que la pressió compradora ha aflorat, els bulls són incapaços de dur el preu cap amunt i els bears tornen a prendre el control de la negociació.

## Factors importants

És important comprovar que no es produeixen augments significatius del volum en les espelmes blanques. Els preus d'obertura i de tancament han de ser o igual, o molt propers, i s'ha de formar un nou low. És imprescindible que el gap baixista format no sigui omplert en cap moment, de manera que actua com a poderosa resistència. Malgrat que la força dels bears per controlar els embats dels bulls és evident, se suggereix esperar confirmació l'endemà en forma d'espelma negra amb tancament inferior o gap baixista.

## Bibliografia

* «Bearish Side-by-Side White Lines». Candlesticker. [Consulta: 12 maig 2011].